Vol: 5 No: 2, Tahun 2018 e-ISSN : 2599-2627

## CAMPUH KODE SAJERONING PRASASTI MABASA BALI KUNO SAKING WARSA 989-1011 MASEHI
Gd. Edi Subawa 1 , I Kt. Paramarta 1 , I. B. Rai 2
Jurusan Pendidikan Bahasa Bali Universitas Pendidikan Ganesha Singaraja, Indonesia
e-mail: {edisubawa@yahoo.com, ketutgembel@yahoo.co.id, ibrai_cangapit@yahoo.com}@undiksha.ac.id

## KUUB
Tetilikan  puniki  matetujon  mahbahang  (1)  Soroh  campuh kode sajeroning  prasasti mabasa  Bali  Kuno  saking  warsa  989-1011  masehi,  (2)  Pawesana  sane  ngawinang kawentenan campuh kode sajeroning prasasti mabasa Bali Kuno saking warsa 989-1011 masehi.  Jejering  tetilikan  inggih  punika  prasasti  mabasa  Bali  Kuno  saking  warsa  989- 1011  masehi.  Panandang  tetilikan  inggih  punika  campuh kode .  Kramaning  tetilik  sane kaanggen  minakadi  kramaning dokumentasi lan  kramaning  sadu  wicara.  Data  tureksa sane  kaanggen  sakadi  mastikayang  data, reduksi data , nyorohang  data  lan  panyutetan. Pikolih  tetilikan  minakadi,  (1) soroh  campuh kode sane  wenten  sajeroning  prasasti mabasa  Bali  Kuno  saking  warsa  989-1011  masehi,  marupa  campuh kode ka  tengah, campuh kode manut wangun kruna, campuh kode manut wangun frasa lan campuh kode manut wangun klausa , (2) Pawesana sane ngawinang campuh kode sajeroning prasasti mabasa  Bali  Kuno  saking  warsa  989-1011  masehi,  minakadi  parindikan  sang  sane mabaos lan parindikan basa.
Kruna Jejaton : campuh kode , prasasti mabasa Bali Kuno.

## ABSTRAK
Penelitian  ini  bertujuan  untuk  menjelaskan:  (1)  Jenis  campur  kode  yang  ada  pada prasasti  berbahasa  Bali  Kuno  dari  tahun  989-1011  masehi,  (2)  Faktor  yang menyebabkan  campur  kode  pada  prasasti  berbahasa  Bali  Kuno  dari  tahun  989-1011 masehi.  Subjek  penelitian  ini  adalah  prasasti  berbahasa  Bali  Kuno  dari  tahun  989-1011 masehi.  Objek  penelitian  ini  adalah  campur  kode.  Metode  penelitian  yang  digunakan pada penelitian ini yaitu metode dokumentasi dan metode wawancara. Analisis data yang digunakan  pada  penelitian  ini  adalah  identifikasi  data,  reduksi  data,  klasifikasi  data  dan kesimpulan.  Hasil  pada  penelitian  ini  adalah  (1)  Jenis  campur  kode  pada  prasasti berbahasa Bali Kuno dari tahun 989-1011 masehi,  yaitu berupa campur kode ke dalam, campur kode berupa kata, campur kode berupa frasa dan  campur kode berupa klausa, (2)  Faktor  yang  menyebabkan  terjadinya  campur  kode  adalah  faktor  penutur  dan  faktor kebahasaan.
Kata Kunci : campur kode, prasasti berbahasa Bali Kuno.

## ABSTRACT
This  study  aims  to  explain:  (1)  Type  of  mixed  codes  that  exist  on  an  ancient  Balinese inscription from 989-1011 AD, (2) Factors that cause mixed code on an ancient Balinese inscription  from  989-1011  AD.  The  subject  of  this  research  is  an  ancient  Balinese inscription  from  989-1011  AD.  The  object  of  this  research  is  mixed  code.  The  research method used in this research is the method of documentation and interview method. Data analysis used in this research is data identification, data reduction, data classification and conclusion. The results of this research were (1) kind of mixed codes on ancient Balinese inscriptions from 989-1011 AD, mixed codes of word, mixed codes of phrase and mixed codes of clause, (2 ) Factors that cause the interference of code is the speaker factor and linguistic factor.
Keywords : mixed code, ancient  Balinese inscription.

## PURWAKA
Basa Bali wantah silih tunggil basa daerah sane  wenten  ring panegara  Indonesia.  Basa  Bali  taler kabaos basa ibu, santukan basa Bali kaanggen  piranti  mabebaosan  olih krama  Bali,  minakadi  bebaosan  ring parikrama  adat,  agama,  miwah bebaosan  sarahina  ring  kulawarga. Kawentenan  basa  Bali  mangkin sane  kasengguh  basa  Bali  Anyar sampun  akeh  keni  ius  panglimbak basa  lianan.  Indik  panglimbak  basa punika kawastanin periodisasi panglimbak basa  Bali.  Bawa  dkk (1985: 21) maosang, aab panglimbak basa Bali kakepah dados tigang soroh sakadi Basa Bali Kuna, Basa Bali Tengahan lan Basa Bali Anyar ( modern) . Maosang  indik  basa  Bali Kuno, pastika nenten prasida lempas  saking  tetamian  kaluhuran minakadi prasasti, utaminnyane sane  kapanggihin  ring  Bali  (Bawa dkk, 1985: 27). Kabaos kadi asapunika, santukan kawigunan basa  Bali  Kuno  wantah  prasida kapanggihin sajeroning prasasti. Prasasti  punika  wantah  kaanggen genah nyurat sakancan budaya Bali, kahuripan  lan  tetamian  kaluhuran. Punika  sane  ngawinang  prasasti prasida  kabaos  panujuh basa  Bali Kuno  sajeroning  aab  punika. Goris (1954)  nemuang  wenten  37  prasasti mabasa  Bali  Kuno  sane  mijil  ngawit warsa  882-1050  masehi.  Kirang langkung salami 400 warsa kasengguh aab basa Bali Kuno. Aab basa  Bali  Kuno  kakawitin  saking prasasti  Sukawana  AI  (882  masehi) kantos kapanggihin prasasti Trunyan C  (1050  masehi)  sane  mabasa  Bali Kuno.
Sakadi  sane  kabahbahang ring  ajeng,  prasasti  mabasa  Bali Kuno  akeh  kaiusin  olih  basa  sane tiosan. Aab basa Bali sane akeh keni iusan  kosa  basa  Sanskerta  sering kasengguh basa Bali Kuno. Cutetnyane,  ring  prasasti  mabasa Bali  Kuno  akeh  kapanggihin  basa Sansekerta (Bawa, 1985;2002). Nanging ring pupulan prasasti mabasa  Bali  Kuno  utaminnyane sane  mijil  ring  warsa  989-1011 masehi,  kapanggihin  7  prasasti.  5 Prasasti  kantun  mabasa  Bali  Kuno nanging  sampun  akeh  kaiusin  basa Jawa Kuno minakadi prasasti
Bebetin  AII,  prasasti  Serai  AII, prasasti  Sading  A,  prasasti  Gunung Penulisan  A  lan  prasasti  Gunung
Penulisan  B.  Samaliha,  2  prasasti basa pangenternyane sampun mabasa  Jawa  Kuno  inggih  punika prasasti Bwahan A lan prasasti Batur Pura  Abang  A.  Punika  mawinan, utsaha  sajeroning  nilikin  sapunapi cecampuhan basa Jawa Kuno sajeroning  prasati  Bali  Kuno  dahat mabuat kalaksanayang. Sauning panilik  durung  wenten  sujana  sane nuek  nilikin  sapunapi  cecampuhan
basa Jawa Kuno sajeroning prasasti Bali Kuno.
Madasar  antuk  praktiasa  riin, panilik  manggihin  basa  Jawa  Kuno sampun  akeh  ngiusin  basa  Bali Kuno.  Ngawit  punika,  iusan  basa Jawa  Kuno  sayan  akeh  ngentosin basa Bali Kuno. Indike kadi asapunika  nenten  prasida  lempas saking  kawentenan  Raja  Dharma Udayana  sane  ngambil  Pramesuari saking Jawa maparab Sri Gunapriyadharmapatni  ring abad ka X  masehi  (Bawa,  2002:  11).  Pinaka imba  prasasti  mabasa  Bali  Kuno sane  keni  ius  basa  Jawa  Kuno inggih punika kasurat sakadi punggelan prasasti ring sor. “Punah  di  çaka  911  wulan posa  k ṛṣṇa  trayodaçi  rggas pasar  bwijayakrānta,  tatkālan sang ratu luhur çri gunapriyadharmmapatni, sang ratu maruhani çri dharmamodayana warmmadewa,  umanugrahen tu  anak  banua  di  banwa bharu”.  (Bebetin  AII,    911  M.
301 IIIb 2-3). ‘Mawali  ring  saka  warsa  911 sasih posa(desember- januari)  pangelong kaping  13 sedek  rahina  pasaran  pasah, ri kala sang ratu çri gunapriyadharmmapatni, sang raja sane lanang maparab çri dharmamodayana warmmadewa, ngicenin krama desa ring wewidangan Bharu’. Sajeroning punggelan prasasti  punika  wenten    kruna punah ‘mawali’, çaka ‘warsa’, wulan ‘sasih’, pasar ‘peken’, tatkālan ‘sedek’, çri ‘kajegegan’, posa ‘sasih posa (desember- januari)’, kṛṣṇa ‘wengi’, trayodaçi ‘ketekan  13’, sang ‘kruna  sandang’, ratu ‘raja’, umanugrahen ‘ngicenin’  lan anak ‘krama’.  Punika  pinaka  bukti  yening
prasasti  sane  kamedalang  olih  Raja Dharma Udayana lan Sri Gunapriyadharmapatni  kapanggihin wenten kosabasa Jawa Kuno. Antuk punika prasida kacutetang basa Bali sampun  keni  ius  saking  basa  Jawa Kuno.  Manut data riin ring  ajeng prasida  kacingak  wenten  kalih  basa inggih  punika  basa  Bali  Kuno  lan basa  Jawa  Kuno.  Indike  punika nujuang  wenten  pacampuhan  kalih warna basa inggih punika pantaraning basa Bali Kuno lan basa Jawa Kuno.
Tetilikan  campuh kode sane nuekang  uratiannyane  ring  kalih basa sampun naenin kalaksanayang lan  kadasarin  antuk  tetimbangan panglimbak  basa  miwah  iusan  sane pinih ageng ring aab punika (Jamatia lan  Gamback,  2015).  Kawentenan pacampuhan kalih warna basa sajeroning  panglimbak  basa  Bali nenten  prasida  kakelidin,  santukan basa  Bali  sampun  saking  dumun nerima  iusan  saking  basa  lianan minakadi  basa  Jawa  Kuno,  Jawa Tengahan,  Sanskerta,  Inggris,  Cina, Portugis,  lan  Belanda.  Kawentenan pacampuhan  kalih  warna    basa  duk aab  basa  Bali  Kuno  nglantur  kantos aab  basa  Bali  Anyar.  Lianan  ring punika,  basa  Bali  Anyar  sajabaning kantun  ngwarisin  pacampuhan  kalih warna  basa  saking  panglimbak sadurungnyane taler sampun kabuktiang  akeh  macampuh  warna basanyane  sareng  basa  Indonesia lan  Inggris  (Rina,  2016;  Widiastuti, 2016; Indriyani, 2016).
Madasar antuk bahbahan dadalan  pikobet  ring  ajeng,  tetilikan campuh kode sajeroning panglimbak basa  Bali  dahat  mabuat  pisan kalaksanayang sajeroning nyinahang wangun basa lianan sane sampun  macampuh  sareng  wangun basa Bali. Madasar antuk tetimbangan punika, panilik nglaksanayang tetilikan sane mamurda “Campuh Kode Sajeroning
Prasasti  Mabasa  Bali  Kuno  Saking Warsa 989- 1011 Masehi”.

## KRAMANING TETILIK
Kramaning  tetilik  punika  silih tunggil sane mautama rikala nglaksanyang  tetilik.  Arikunto  (2009: 160)  maosang,  kramaning  tetilik inggih punika tata cara sane kaanggen  panilik  ring  sajeroning mupulang data tetilik. Wendra (2014: 31) maosang, kramaning tetilik inggih punika prosedur sane kaanggen  mikolihang  pisaur  ring bantang pikobet. Manut panampen para sujana  punika,  prasida  kacutetang kramaning  tetilik  sane  kadadosang sepat  siku-siku  sajeroning  tetilikan puniki inggih punika piranti, prosedur lan  cara  sane  kaanggen  panilik nglaksanayang  tetilikan  (sajeroning mupulang data )  mangda  mikolihang pisaur ring bantang pikobet. Wenten makudang-kudang  pidabdab  ring kramaning  tetilik,  inggih  punika  1. palihan  tetilikan,  2.  jejering  lan panandang  tetilikan,  3.  parikrama mupulang  data,  4.  piranti  tetilikan, lan 5. data tureksa. Palihan tetilikan sane kaanggen  ring  tetilikan  puniki  inggih punika  tetilikan deskriptif  kualitatif santukan matetujon mahbahang wangun  campuh kode ring  prasasti mabasa  Bali  Kuno  saking  warsa 989-1011 masehi lan wantah nganggen miwah ngamargiang kruna-kruna sajeroning nelebin data. Kramaning tetilikan deskriptif kualitatif kaanggen sumangdane ngamolihang data sane patut, becik, lan  manut  kadi  kasujatian  saking data  sane  katilikin.  Jejering  ring tetilikan puniki inggih punika prasasti mabasa  Bali  Kuno  saking  warsa 989-1011  masehi  sane  kaanggen ngrereh  data  indik  soroh  campuh kode .  Sane  dados  panandang  ring tetilikan puniki inggih punika
kawentenan  campuh kode, sane
nyutetang  indik  soroh  campuh kode manut  pawiwit  basa,  soroh  campuh kode manut  undagan  basanyane, miwah  pawesana  sane  ngawinang campuh kode.
Parikrama  mupulang  data sane  kaanggen  ring  tetilikan  puniki inggih punika nganggen kalih parikrama minakadi kramaning dokumentasi lan kramaning saduwicara.  Piranti  sane  kaanggen sajeroning  tetilikan  puniki  inggih punika  kaanutang  sareng  pikobet sane  jagi  kabahbahang  minakadi piranti  dokumentasi  pamekasnyane ri  kala  nyalin  (ngetik)  teks  prasasti nganggen  panuntun  tata  sesuratan manut  Goris  miwah kartu  data lan piranti  sadu  wicara  marupa daftar pitaken sane katujuang ring pegawai Balai  Arkeologi utawi  sujana  Bali Kuno miwah marupa HP ( handphone) sane kaanggen ngerekam kramaning  sadu  wicara saking  panampen pegawai  Balai Arkeologi utawi  sujana  basa  Bali Kuno.  Sane  kaping  untat  data tureksa  sane  kaanggen  sajeroning tetilikan puniki inggih punika mastikayang  data  ( identifikasi  data ), nyorohang  data  ( klasifikasi  data ), reduksi data lan pamicutet ( kesimpulan ).

## PIKOLIH LAN TETEPASAN
Tetepasan puniki mahbahang indik pikolih sane mabuat sajeroning tetilikan sane mapaiketan ring bantang pikobet miwah tetujon tetilikan.  Tetepasan    sajeroning tetilikan  puniki  marupa  (1)  soroh campuh kode ( campur kode ) sajeroning  prasasti  mabasa  Bali Kuno saking warsa 989-1011 masehi miwah (2)  Pawesana  napi sane ngawinang kawentenan campuh kode sajeroning  prasasti mabasa  Bali  Kuno  saking  warsa 989-1011 masehi. Parindikan inucap kabahbahang ring sor.
Pikolih kapertama indik soroh-soroh campuh kode sajeroning  prasasti  mabasa  Bali Kuno saking warsa 989-1011 masehi. Tetepasan indik soroh campuh kode sane wenten sajeroning  prasasti  mabasa  Bali Kuno saking warsa 989-1011 masehi  kapalih  dados  kalih  inggih punika  manut  pawiwit  basa  sane kaambil  miwah  manut  undagan basanyane.
Manut  pawiwit  basa  sane kaambil,  soroh  campuh kode sane wenten  sajeroning  prasasti  mabasa Bali  Kuno  saking  warsa  989-1011 masehi inggih punika wantah marupa  campuh kode ka  tengah manten.  Indike  kadi  asapunika, santukan  daging  prasasti  sane  basa pangenternyane nganggen basa Bali Kuno kacampuhin sareng basa Jawa Kuno. Makakalih basa punika alingsehan  ( satu  rumpun ).  Indik rumpun basa punika kabaos rumpun basa Austronesia.
Campuh kode ka  tengah punika  samian  ngranjingang  basa Jawa  Kuno  pinaka  basa  pawiwit sane  kaambil.  Basa  Bali  Kuno pinaka basa utama sajeroning prasasti  mabasa  Bali  Kuno  saking warsa 989-1011 masehi miwah basa Jawa  Kuno  ngranjing  ring  soroh
(rumpun )  basa. Indike  punika  manut sakadi  panampen  Suandi  (2014:
140)  sane  maosang  campuh kode ka  tengah  inggih  punika  soroh campuh kode sane ngambil parindikan basa sane kantun asoroh ( serumpun ).      Sajeroning  soroh campuh kode manut  pawiwit  basa sane  kaambil,  campuh kode ka tengah  ring  tetilikan  puniki  akeh kapolihang minakadi 165 data saking  campuh kode ka  tengah.
Indike punika ngawinang sane dados  pawiwit  basa  inggih  punika basa Jawa Kuno. Salanturnyane manut undagan  basanyane,  campuh kode
kapalih dados tiga, minakadi campuh kode sajeroning  wangun kruna,  campuh kode sajeroning wangun frasa miwah  campuh kode sajeroning  wangun klausa .  Campuh kode sane  kapaertama  sajeroning undagan  basanyane  inggih  punika campuh kode sajeroning  wangun kruna.  Campuh kode sajeroning wangun kruna wantah  campuh kode sane  pinih  akeh  kapanggihin  ring sakancan basa. Campuh kode sajeroning  wangun  kruna  pinih  akeh kapolihang sajeroning tetilikan puniki.
Campuh kode sajeroning  wangun kruna puniki makasami mawit saking basa Jawa Kuno. Data campuh kode sajeroning wangun kruna sane kapolihang ring tetilikan puniki wenten makudang-kudang
undagannyane  minakadi,  1)  Kruna lingga,  inggih  punika  kruna  sane durung  polih  wewehan  utawi  tata pawangunan  kruna.  Kruna  lingga sane  mawit  saking  basa  Jawa  Kuno sane  nyampuhin  basa  Bali  Kuno sajeroning prasasti minakadi: punah , çaka , wulan , hulu , pasar , ratu , anak , ludan , sarbwa , rāya , kunang , kapwa , sakit , cetra , tka , nāyaka , bras , kulit , yan , kayu , ruyung , u ṇḍahagi, miwah  sane  lianan.  2) Kruna  tiron,  inggih  punika  kruna sane  sampun  poih  wewehan.  Kruna tiron  sane  kapolihang  sajeroning punggelan  prasasti  mabasa  Bali Kuno  sane  mawit  saking  basa  Jawa Kuno minakadi:
kabakatĕn , paracak ṣu , nāyakaña , makanimitta , matahil , tahilña , ucapan , makadi , uli ḥda , yathaña , katkan , maruma ḥ miwah  sane lianan.  3)  Kruna  dwi  lingga  kruna lingga  sane  kapingkalihan.  Kruna dwi lingga sane kapolihang sajeroning punggelan prasasti mabasa  Bali  Kuno  sane  mawit saking  basa  Jawa  Kuno  minakadi: sajisaji . Sane kaping untat 4) Kruna satma  inggih  punika  angkepan  kalih kruna  sane  ngawetuang  arti  asiki.
Kruna satma sane kapolihang minakadi gu ṇanya  doṣanya ,  lan
Vol: 5 No: 2, Tahun 2018 e-ISSN : 2599-2627
laku  langka ḥ .  Madasar  antuk  imba punika  campuh kode sajeroning wangun kruna kapolihang ring tetilikan  puniki  akehnyane  133  data campuh kode saking  165  data campuh kode .
Salanturnyane  campuh kode sajeroning wangun frasa taler kakantenang sajeroning prasasti mabasa  Bali  Kuno  saking  warsa 989-1011  masehi. Samian frasa sane ngranjing pinaka campuh kode mawit saking basa Jawa Kuno. Sane dados ceciren campuh kode sajeroning  wangun frasa inggih punika  kawangun  antuk  kalih  kruna utawi langkung miwah nenten madaging lingging (Chaer, 1994: 15). Manut sapangweruhan panilik, kantos  mangkin  durung  manggihin cakepan  sane  maosang  indik  sepat siku-siku  utaminnyane frasa basa Jawa  Kuno.  Antuk  punika,  panilik wantah  nganggen  sepat  siku-siku sane sampun lumrah ( secara umum ). Manut  Putrayasa  (2006)  soroh frasa kabaga  dados  makudang-kudang undagan.  Sane  kapertama  manut soroh ( kelas kata ), minakadi 1) frasa nominal (kawentuk  antuk  kruna aran),  2) frasa  verbal (kawentuk antuk  kruna  kria),  3) frasa  ajektiva (kawentuk antuk kruna kahanan) lan
4) frasa  preposisional (kawentuk antuk kruna pangarep). Sane kaping kalih manut unsur pawentukannyane, minakadi 1) frasa endosentris (DM  utawi  MD). Frasa puniki taler madue pahpahan, minakadi frasa  atributif (DM  utawi MD), frasa  apositif ( frasa sane  silih tunggil  unsurnyane  (pola  M)  prasida ngentosin  unsur  intinyane  (pola  D), frasa koordinatif (madue kawigunan sane  pateh).  2) frasa  eksosentris (silih  tunggil  unsurnyane  ngawentuk kruna tugas ).
Madasar antuk bahbahan ring duur data campuh kode sajeroning wangun frasa sane kapolihang ring tetilikan puniki inggih punika  1) frasa nominal ,  minakadi
sang  ratu , sang  ratu  luhur , cak ṣu paracak ṣu miwah sang  hyang .  2) frasa preposisional minakadi tatkālan  sang ratu luhur , uli ḥ cak ṣu paracak ṣu , tatkālan anak , uli ḥ nāyaka sak ṣi , makādi
mpungku miwah uli ḥ  mpungku .  3) frasa  atributif minakadi çukla daçami, nāyakaña di māgha miwah kr ṣṇa  daçami .  Madasar  antuk  imba punika  campuh kode sajeroning wangun frasa kapolihang ring tetilikan  puniki  akehnyane  31  data campuh kode saking  165  data campuh kode . Sane pinih untat inggih punika  campuh kode sajeroning wangun klausa. Klausa sane
ngranjing pinaka campuh kode
saking  basa  Jawa  Kuno.  Ceciren campuh kode sajeroning  wangun klausa inggih  punika  ngranjingang kosa  basa  lianan  ring  basa  sane kaanggen  (basa  Bali  Kuno)  sane marupa angkepan kruna sane sakirang-kirangnyane kawangun antuk  jejering  miwah  linging.  Pateh sakadi wangun frasa, sepat siku-siku sane  kaanggen  sajeroning  wangun klausa wantah nganggen sepat siku- siku  sane  sampun  lumrah  ( secara umum ).  Manut  Putrayasa  (2006) soroh klausa kabaga dados makudang-kudang undagan. 1) manut struktur  intern minakadi,
klausa jangkep (madaging  jejering lan  linging)  miwah klausa tan jangkep  (nenten  madaging  jejering).
2) manut linggih lingingnyane minakadi, klausa nominal (lingingnyane  marupa  kruna  aran), klausa  verbal (lingingnyane  marupa kruna kria), klausa bilangan (lingingnyane marupa kruna wilangan)  miwah klausa  depan (lingingnyane marupa kruna pangarep). Madasar antuk bahbahan ring duur data campuh kode sajeroning  wangun klausa sane kapolihang ring tetilikan puniki inggih punika  1) klausa jangkep  minakadi
umanugrahen tu anak , waddha sarbwa , senāpati ser nāyaka makadi mpungku , katkan di nāyakaña yan , bras uli ḥ sang ratu me nāyakaña , makatahu aku , miwah  sane  lianan.  2) klausa tan jangkep  minakadi, tartawan uli ḥ , kabakatĕn ludan uli ḥ , yan lumaku , katkan di luhur , pĕdĕmĕn sopacāra , doçaña  me sipatña miwah  sane  lianan.  3) klausa nominal minakadi, pa ḍa makapati ḥ
miwah sang ratu ucapan .  Madasar antuk  imba  punika  campuh kode sajeroning wangun klausa kapolihang ring tetilikan puniki akehnyane  28  data  campuh kode
saking 165 data campuh kode .
Pikolih  kaping  kalih  indik pawesana  sane  ngawinang  campuh kode sajeroning  prasasti  mabasa Bali  Kuno  saking  warsa  989-1011 masehi . Manut pikolih sane ngawinang campuh kode sane sampun kaunggahang wenten makudang-kudang  undagan.  Sane kapertama kapolihang antuk kramaning dokumentasi saking panilik.  Panilik  nyelehin  sesuratan prasasti  mabasa  Bali  Kuno  sane mapaiketan sareng basa sane kaanggen ring sesuratan prasasti lan pawesana  sane  ngawinang  campuh
kode. Manut  panilik  basa  sane kaanggen  ring  susuratan  prasasti mabasa  Bali  Kuno  saking  warsa 989-1011  masehi  inggih  punika nganggen kalih basa, minakadi basa
Bali Kuno pinaka basa pangenter lan basa  Jawa  Kuno  pinaka  basa  sane nyampuhin sesuratan daging prasasti punika. Indike puniki prasida kacingak ring makudang-kudang sesuratan  daging  prasasti  minakadi 1. Bebetin AII, 2. Serai AII, 3. Sading A,  4.  Gunung  Panulisan  A,  5. Gunung  Panulisan  B.  Makasami sesuratan  daging  prasasti  punika nganggen basa pangenter  basa Bali Kuno sane kacampuhin sareng basa Jawa Kuno. Selanturnyane pawesana sane ngawinang campuh kode sajeroning  prasasti  mabasa  Bali Kuno  saking  warsa  989-1011  inggih punika  wenten  makudang-kudang parindikan  minakadi  nenten  prasida lempas  saking  kawentenan  Raja Dharma  Udayana  sane  ngambil Pramesuari saking Jawa sane maparab  Sri  Gunapriyadharmapatni ring abad ka  X  masehi.  Lianan  ring punika,  wenten  taler  pawesana  sane lianan minakadi, ring prasasti Bebetin, Serai lan Sading sampun kaunggahang parab raja saking Jawa sajeroning  soang-soang  punggelan prasasti  sane  kasurat  pinih  ajeng pantaraning Raja Bali. Iusan pramesuari Sri Gunapriyadharmapatni  pinih  ageng sajeroning  basa  Jawa  Kuno  sane kaanggen  ring  prasasti.  Indike  kadi asapunika  prasida  kasokong  olih makudang-kudang  tetilikan  saking para  sujana,  minakadi  1.  I  Wayan
Bawa (2002:11) tetilikan sane mamurda  ‘ Sejarah  Perkembangan Bahasa  Bali ’,  2.  Ni  Luh  Sutjiati Beratha  (1992:32-33)  tetilikan  sane mamurda ‘ Evolution of Verbal
Morphology  in  Balinese ’,  3.  R.  Goris
(1967:23-24)  tetilikan  sane  mamurda ‘ Ancient History of Bali’ .
Makasami  tetilikan  punika maosang  yening  panglimbak  basa Jawa  ngranjing  ka  Bali,  nenten prasida  lempas  saking  kawentenan Raja Dharma Udayana sane ngambil Pramesuari saking Jawa maparab Sri Gunapriyadharmapatni  ring  abad  ka X  masehi.  Indike  punika  nujuang wenten  pacampuhan  kalih  warna basa pantaraning basa Bali Kuno lan basa  Jawa  Kuno  sajeroning  prasasti mabasa Bali Kuno saking warsa 989- 1011 masehi.
Sane  kaping  kalih  kramaning saduwicara sareng narawakya pegawai Balai  Arkeologi utawi sujana basa Bali Kuno (Drs. I Wayan Sunarya)  ring  rahina  Soma,  8  Mei 2017  magenah  ring  Kantor  Balai
Arkeologi, Desa Sesetan, Kecamatan Denpasar Selatan, Kabupaten  Kodya  Denpasar.  Manut narawakya  sane  mawasta  Drs.  I Nyoman  Sunarya,  pawesana  sane ngawinang  campuh kode sajeroning prasasti  mabasa  Bali  Kuno  saking warsa 989-1011 masehi inggih punika  wenten  makudang-kudang parindikan  minakadi,  1.  Nenten prasida  lempas  saking  kawentenan
Raja  Bali  sane  ngambil  istri  saking Jawa  Timur,  2. Birokrasi  kerajaan Jawa pinih ageng pantaraning kerajaan Bali, punika mawinan sesuratan  prasasti  ring  ajengnyane kakawitin  antuk  sesengguhan  parab Raja sane istri, usan punika kalanturang antuk sesengguhan parab  Raja  sane  lanang.  Pinaka bukti  punggelan  prasasti  “sang  ratu luhur  çri  gunapriyadharmmapatni, sang ratu maruhani çri dharmamodayana warmmadewa”, 3. Kontak perdagangan, krana Manasa punika pinaka pintu masuk perdagangan krama Bali  sareng krama  Jawa,  dadosnyane  krama Jawa  punika  prasida  ngiusin  krama Bali sajeroning basa, budaya, sosial,
miwah sane lianan.
Saking bahbahan punika prasida  kacutetang  pawesana  sane ngawinang kawentenan campuh kode sajeroning  prasasti  mabasa Bali  Kuno  saking  warsa  989-1011 masehi saking kramaning dokumentsi  lan  saduwicara  sane sampun kamargiang, kapolihang data indik pawesana sane ngawinang  campuh kode sajeroning prasasti  mabasa  Bali  Kuno  saking warsa  989-1011  masehi  kapolihang 2 pawesana inggih punika
parindikan  basa  miwah  parindikan sang sane mabaos.

## PAMUPUT
Manut  pikolih  lan  tetepasan tetilikan sane sampun kabahbahang, prasida  kacutetang  soroh  campuh
kode sajeroning  prasasti  mabasa Bali  Kuno  saking  warsa  989-1011 masehi  inggih  punika manut  pawiwit basa sane kaambil marupa 165 sane makasami  marupa  campuh kode ka tengah.  Manut  undagan  basanyane, soroh  campuh kode sajeroning prasasti  mabasa  Bali  Kuno  saking warsa 989-1011 masehi marupa 133 campuh kode sajeroning  wangun kruna,  31  campuh kode sajeroning wangun frasa ,  miwah  28  campuh kode sajeroning wangun klausa .
Pawesana  sane  ngawinang campuh kode sajeroning  prasasti mabasa  Bali  Kuno  saking  warsa 989-1011  masehi  inggih  punika kapolihang saking kramaning dokumentasi saking panilik lan
kramaning sadu wicara saking narawakya sane untengnyane pateh. Pawesana punika minakadi parindikan  basa  lan  parindikan  sang sane mabaos.
Piteket  kawedarang  majeng ring: (1)  Guru miwah  Dosen  ( tenaga pengajar )  utamaning  karya  sastra ring kahuripan sane mawinang tenaga  pengajar prasida  nganggen karya sastra kadadosang silih tunggil pangajahan utawi piranti pangajahan anggen  nelebin  basa-basa  sane wenten  ring  karya  sastra  punika;  (2) Majeng  ring  panilik  lianan  kaaptiang mangda prasida nglimbakang tetilikan  puniki.  Panglimbak  sane kaaptiang  inggih  punika  mangda nglaksanayang tetilikan sane asoroh,  silih  tunggilnyane  ngeninin indik campuh kode sajeroning prasasti  mabasa  Bali  Kuno.  Indike punika kaaptiang kalaksanayang mangda tetilikan salanturnyane prasida maripurnayang tetilikan puniki.

## KAPUSTAKAAN
Anandakusuma,  Sri  Reshi.  1986. Kamus Bahasa Bali. Yogyakarta: Kayu Mas Agung.
Arikunto,  Suharsini.  2009. Dasar- Dasar  Evaluasi  Pendidikan. Jakarta: Bumi Aksara.
Aslinda  lan  Leni.  2007. Pengantar Sosiolinguistik .  Limau  Manih: Refika Aditama.
Indriyani,  I  Gusti  Agung.  2016.
“Campuh Kode (Campur Kode) ring  Wayang  Kulit  Inovatif
Cenk  Blonk  sane  mamurda
Lata Mahosadhi ”. Ejournal JPBB  Universitas  Pendidikan
Ganesha, Volume 4, Nomor 2,
(kaca 1-10) Jamatia lan Gamback, 2015. “Code- Mixed  English-Hindi  Twitter and Facebook Chat Messages”. India: Indian Institute of Information Technology. Jendra, I Wayan. 1991. Dasar-dasar Sosiolinguistik . Denpasar: Ikayana. Listiani,  Ni  Made  Prabandari.  2016. “Campuh  Kode  Sane  Wenten Ring Rong Bali Orti Koran Bali Post  Rahina  Redite  Pamijilan November-Desember Warsa 2015” . Ejournal JPBB Universitas Pendidikan
Ganesha, Volume 3, Nomor 1, (kaca 1-10) Maherni,  Ni  Luh.  2016.  “Seseleh Campuh Kode Ring Sajeroning Pupulan  Cerpen  “Jaen  Idup  di Bali” Pakardin Made Suartana”. Ejournal JPBB Universitas Pendidikan Ganesha, Volume 4, Nomor 2, (kaca 1-12)
Surada,  I  Made.  2007. Kamus Sansekerta-Indonesia.
Surabaya: Paramita.
Widiastuti,  Ida  Ayu  Kade.  2016. “Kawentenan  Campuh  Kode Ring  Pupulan  Tembang  Pop Bali  Bahagia  Itu  Sederhana Olih  Leeyonk  Sinatra”.  Skripsi
(nenten  kamijilang).  Singaraja: Universitas Pendidikan Ganesha. Wikipedia, 2017. https://id.wikipedia.org/wiki/Ba hasa_Jawa_Kuno  (akses  20 Januari 2017) Zoetmulder lan Robson, 1994. Kamus  Jawa  Kuna  Indonesia . Jakarta: PT Gramedia Pustaka
Utama.